Boeretydskrifte | coetzeeblog
19 Sondag Jul 2015
Hierdie is oor landbousake. Soos Tina, altyd sê: As dit jou verveel, hou maar net verby.
Ons Kanadese vriendin, Maureen, het onlangs haar jaarlikse besoek aan die familie in Kanada, gebring. Sy weet, nou al, om vir my ´n paar Kanadese landboutydskrfte te bring. Altyd interessant om te sien, wat op landbougebied, elders, aan die gang is.
Gereeld, in die verlede, was daar een of ander opspraakwekkende gebeurtenis, wat die toneel oorheers het. Skynbaar gaan dit nou redelik rustig met die boere daar. Hoofopskrifte handel onder andere oor ´n suiwelboer wat drieling kalwers ryker geword het en nog een wat ´n nuwe, moderne melkstal in gebruik geneem het. As dít nou die hoofnuus is, dan is daar sekerlik van die boere wat kan reken dat dit baie vervelig moet wees, om daar, te boer.
Normale interessante artikels: Bestuur van weidings in die lente. Die gevaar van hondsdolheid en hoe om dit te beheer. Die identifisering van mastitis. ´n Hoërskool landbouprogram wat kan vrugte afwerp. ´n Projek waar Saanen melkbokke na Kenya gaan. ´n Oorskou oor die produksietoestande van die verskillende gewasse. Nog een wat die oog vang, Europese aktiviste wat die uitvoer van Kanadese perdevleis wil stop. ´n Artikel of twee oor die hantering van vee. Nog een oor die tekort aan arbeiders in die landbou. http://www.agristaffing.com is die webblad, waar avontuurlustige jong manne wat belangstel, dalk kan gaan loer. Dalk ´n manier om ´n voet in ´n deur daar te kry.
Byvoegsels, met baie onderwerpe. Produksie gids vir beesboerdery. Koring nuus. Suiwelmaand. Tabelle met die prysbewegings van die belangrikse kommoditeite. Mielies, soja en kanola, onder andere.
Bladsye met foto´s van, op die oog af, byna nuwe plaasmasjienerie. Sommige lyk heeltemal te nuut om nou al vervang te word. Wonder nou, as mens, daarvolgens moet gaan, of dit nie baie voorspoedig gaan met die boere daar nie. Lyk nie of misdaad enige rol speel nie. G'n niks van misdaad nie, nie ´n enkele woord word daaroor gerep nie.
Was nou weer baie lekker om die papier van regte tydskrifte in die hand te voel, met die reuk van drukkersink in die neusgate.
9 thoughts on "Boeretydskrifte"
Julie 19, 2015 om 5:20 nm
Ek dink hulle uiterste weerstoestande speel ook maar 'n rol.
Julie 19, 2015 om 8:39 nm
Ja, vir 2-3 maande van die jaar, is hulle eintlik pal binneshuis.
Julie 20, 2015 om 8:16 vm
Die onderwerpe wat jy noem klink heel interessant. Saanens na Kenia tiekkel my nogal. (Was mos n Saanen boer gewees vroeër jare) Boerdery lê my nog steeds na aan die hart, party dae mis ek dit geweldig!
Julie 20, 2015 om 5:53 nm
Wat het julle met die bokmelk gemaak? Ja, as mens iets met boerdery te doen gehad het, bly daar altyd iets vassteek van die verlede. Jy moet maar vriende maak met ´n boerefamilie daar in jou omgewing. Boere is oral, baie gasvry, al is dit net om in die natuur te kom.
Julie 20, 2015 om 8:34 nm
Huisgebruik, botter gemaak maar hoofsaaklik het ons verkoop aan probleem babatjies wat nie beesmelk kon gebruik nie. Daar was baie vraag voor. Ja, ek het boere vriende het selfs al plaas opgepas terwyl hul oorsee was.
Julie 20, 2015 om 8:18 vm
Weet jy, nou dink ek aan my pa. Hy was 'n skofbaas en myn kptein en het altyd 'n spog tuin gehad. Sy tydskrif bederf was die Landbou Weeksblad, Selfs toe ons in my hoerskool jare verhuis het na 'n woonstel en hy by die Hooggeregshof as hofordinans gaan werk het en hy nie tuin kon maak meer nie, het hy getrou die tydskrif gekoop.
Ek het altyd deur geblaai en die boek geniet, al hoevel ek net wolfpote en nie groen vingers het nie, was daar altyd iets om te lees al was dit Oom Kaspaas of Adoons-Hulle.
Dankie vir die onthou. jou artikel bring nogal die onthou-gedagtes terug…
Julie 20, 2015 om 5:56 nm
Is so spyt, met my laaste besoek aan SA, het ek iewers van daardie boekies van TO Honiball gesien van Oom Kaspaas en Adoons-hulle. Wou vir my koop, maar toe nie so ver gekom nie.
Julie 22, 2015 om 5:35 nm
Ook gedink ek het as kind die Landbou weekblad gelees, maar hoekom. Nou onthou ek weer van Oom Kaspaas en Adoons-hulle. Wonder hoekom my ma hulle die blad gekoop het; hulle het nie geboer nie? Miskien ook vir Oom Kaspaas ens. 🙂
Ons seun is op 'n stadium Kanada toe om op die plase te gaan help. Sy plan was om vir twee jaar te gaan….. maar die eerste winter, en hy was terug in Suid Afrika.
Julie 24, 2015 om 5:48 nm
Baie dorpenaars en stedelinge het destyds Lbw gekoop. Dink dit was omdat soveel nog kontak met die plaas gehad het en daar was ook nuttige resepte vir die huisvrou. Na die verstedeliking, het die kontak met die plaas vervaag. Jammer.